স্টাফ রিপোর্টার, ২৪ মার্চ।। দীর্ঘ ১৭ বছর কারাভোগের পর মহান স্বাধীনতা দিবস উপলক্ষে রাষ্ট্রপতির সাধারন ক্ষমায় মুক্তি পেলেন  বরিশালের গৌরনদী উপজেলার বাসুদেবপাড়া গ্রামের মুক্তিযোদ্ধা মোঃ ইসাহাক আলী প্যাদা (৮৪)। বুধবার সন্ধ্যায় বরিশাল কারাগার থেকে তিনি মুক্তি পান।  জেলখানার গেটে বেরুনোর সাথে সাথে তাকে বুকে জড়িয়ে ধরে কান্নায় ভেঙ্গে পড়েন ইসাহাকের বড় পুত্র ইসমাইল হোসেন মৃধা (২৮), ছোট পুত্র মিজানুর রহমান মিজান (২২)সহ নিকট আত্মীয়রা। ইসাহাক আলী প্যাদার স্ত্রী রওশন আরা বেগম (৫৩) বলেন, ২৬ মার্চ মহান স্বাধীনতা দিবস উপলক্ষে রাষ্ট্রপতির সাধারন ক্ষমায় তার স্বামীকে মুক্তি দেয়ার খবরটি তাকে মোবাইল ফোনে জানান কারা কর্মকর্তা ।  তার অভিযোগ, ১৯৮৮ সালের ৫ নভেম্বর বিকেলে বাসুদেবপাড়া গ্রামে দুর্ধর্ষ সর্বহারা নেতা ও ডাকাত সর্দার শাহ আলম সরদারকে প্রকাশ্যে দিবালোকে কুপিয়ে হত্যা করে স্থানীয় আব্দুর রব বেপারী। হত্যার ঘটনা ভিন্নখাতে নিতে তৎকালীন সর্বহারা জিয়া গ্রুপের আঞ্চলিক নেতা ও প্রভাবশালী বিএনপি নেতা রেজাউল করিম আকন্দ নিহত শাহ আলমের ভাই আব্দুস সোবহান সরদারকে বাদি করে গৌরনদী থানায় একটি হত্যা মামলা দায়ের করান। ওই মামলায় মুক্তিযোদ্ধা ও স্কুল শিক্ষক ইসাহাক আলী পেয়াদাসহ ১১ জনকে আসামি করা হয়। শাহ আলম হত্যার সময় মুক্তিযোদ্ধা ইসাহাক আলী তার  কর্মস্থল বাসুদেবপাড়া সরকারি প্রাথমিক বিদ্যালয়ে কর্মরত থাকা সত্বেও মামলা থেকে রেহাই পাননি।  ১৯৯৪ সালে মুক্তিযোদ্ধা ইসাহাক আলী আদালতে হাজির হয়ে জামিনের আবেদন করেন। বিচারক তার আবেদন না মঞ্জুর করে জেলহাজতে পাঠানোর নির্দেশ দেন। ১৯৯৬ সালের ৩০ আগস্ট বরিশালের দ্বিতীয় অতিরিক্ত দায়রা জজ আদালতের বিচারক মোঃ মমিন উল্লাহ মুক্তিযোদ্ধা ইসাহাক আলীসহ মামলার ৯ জন আসামিকে যাবজ্জীবন সাজা প্রদান করেন। ১৭ বছর কারাভোগের পর তিনি মুক্তি পেলেন।